SKRIFTLIG FORESPØRGSEL E-3652/00

af Olivier Dupuis (TDI) til Kommissionen

(23. november 2000)

Om: EU-finansiering til fordel for palæstinensiske medier

En del af den EU-finansiering, der går til Den Palæstinensiske Myndighed, er bestemt til finansiering af palæstinensiske medier. Disse midler skal bidrage til at skabe et åbent og flerstrenget informationssystem

og dermed til at etablere et demokratisk palæstinensisk samfund. Under den seneste krise i fredsprocessen har flere palæstinensiske medier imidlertid udsendt opfordringer til at gå på gaden for at bekæmpe den jødiske befolkning, og i mange af disse manglede det ikke på hadske udfald. De spillede således en afgørende rolle i de sidste ugers eskalering af sammenstødene med dødelig udgang.

EU-finansieringen er i øvrigt bestemt til at støtte undervisnings- og uddannelsessektorerne. Ifølge en undersøgelse gennemført af Center for monitoring the impact of peace indeholder de tekster, der benyttes i de palæstinensiske skoler, imidlertid virkelig mange antisemitisme udsagn. Finder Kommissionen det acceptabelt, at EU-finansiering benyttes til at oparbejde hadske følelser over for det israelske folk? Hvilke initiativer har Kommissionen truffet, eller vil den træffe, og hvilke mekanismer vil den anvende for at undgå, at fremtidig EU-finansiering af Den Palæstinensiske Myndighed misbruges til at opfordre til vold og had mod det jødiske folk, til antisemitisme og i sidste ende til aktiviteter med det formål at undergrave fredsprocessen i Mellemøsten?

Samlet svar afgivet på Kommissionens vegne af Christopher Patten på skriftlige forespørgsler P-3612/00, P-3643/00 og E-3652/00

(12. december 2000)

Kommissionen afviser ethvert forsøg på at bruge uddannelsessystemet som middel til at fremme intolerance og hæmme de bestræbelser, der hidtil er udfoldet af de forskellige parter, der er involveret i fredsprocessen i Mellemøsten. Det er særligt beklageligt, at skoleelever kan risikere at blive udsat for intolerance og gensidig mangel på forståelse, hvilken part i konflikten de end tilhører.

Ingen af de projekter, der er finansieret af Kommissionen til fordel for Den Palæstinensiske Myndighed, har støttet fremstilling eller distribution af lærebøger. Endvidere har Den Palæstinensiske Myndighed aldrig anmodet Kommissionen om at finansiere bestemte læseplaner eller lærebøger. Støtten til uddannelsessystemet har især været centreret om infrastrukturer, udstyr til skoler og skolebiblioteker og direkte bistand til de løbende udgifter til undervisningen (lærerlønninger, kantiner osv.). Med hensyn til de projekter, der er blevet finansieret bilateralt af medlemsstaterne, har Kommissionen ingen ret til kontrol eller indblanding, og derfor skal der i så tilfælde rettes henvendelse til de enkelte medlemsstater.

Kommissionen har altid centreret sin bistand om at fremme et klima præget af fred, tolerance og menneskerettigheder i Mellemøsten. I så henseende siges det entydigt i artikel 2 i interimsassocieringsaftalen mellem Fællesskabet og Den Palæstinensiske Myndighed, at det gensidige samarbejde mellem parterne bygger på respekten for de demokratiske principper og de grundlæggende menneskerettigheder som omhandlet i verdenserklæringen om menneskerettighederne, som ligger til grund for deres interne og internationale politik mldr. På baggrund heraf har Kommissionen i de senere år finansieret adskillige projekter, der tager sigte på at tilskynde til og fremme dialogen mellem unge israelere og palæstinensere, såsom møder til fremme af den tværkulturelle dialog og fælles uddannelse af ungdomsledere.